Valgstyre

Valgstyrer er ulike organer som har ansvar for gjennomføring av valg og fastsetting av resultatet. I Norge finnes valgstyrer på kommune-, fylkes- og riksnivå. I tillegg finnes stemmestyrer for det enkelte stemmested. Valgstyrenes oppgave framgår av valgloven.

 Valgstyret i kommunen 

Hver kommune skal ha et valgstyre, som velges av kommunestyret. Det er ingen særskilte regler om sammensetning, men de generelle reglene om offentlige organer gjelder, det vil si at begge kjønn skal være representert og med minst 40 prosent dersom antallet medlemmer er over tre. Tidligere gjaldt at formannskapet fungerte som valgstyre, og mange steder er det i praksis slik fortsatt. Det er vanlig å sørge for brei politisk representasjon i valgstyret.

I kommunene skal det også være et samevalgstyre for gjennomføring av valg til Sametinget. Dette er gjerne identisk med valgstyret.

Valgstyrets viktigste oppgaver er:
 føring av manntall og utsending av valgkort
 godkjenning av listeforslag ved kommunestyrevalg
 behandling av søknader om fritak for å stå på liste ved kommunestyrevalg
 organisering av forhåndsstemming i kommunen
 organisering av valget på valgdagen(e), herunder fastsetting av stemmesteder og åpningstider for disse
 organisering av opptelling av stemmene
 varsling av valgte representanter og vararepresentanter til kommunestyret om resultatet

Det meste av oppgavene er trivielle og utføres av administrasjonen på fullmakt. Valgstyret kan videre ha et arbeidsutvalg, som behandler mindre saker, men prinsipielle spørsmål skal alltid opp til behandling i valgstyret som sådan. Vedtak i valgstyret kan påklages til Kommunal- og moderniseringsdepartementet.

 Distriktsvalgstyret og fylkesvalgstyret 

Distriktsvalgstyret og fylkesvalgstyret oppnevnes av fylkestinget, distriktsvalgstyret ved stortingsvalg og fylkesvalgstyret ved fylkestingsvalg. (Valgdistriktene ved stortingsvalg følger ikke fylkesgrensene.) Reglene om sammensetning og saksbehandling er som for det kommunale valgstyret.

Fylkesvalgstyrets viktigste oppgaver er:
 godkjenning av listeforslag ved fylkestingsvalg og stortingsvalg
 behandling av søknader om fritak for å stå på disse listene 
 kontroll av de kommunale valgstyrenes arbeid ved fylkestings- og stortingsvalg, herunder kontrolltelling og registrering av endringer som er gjort på stemmesedlene
 fordeling av distriktsmandatene ved stortingsvalg og av mandatene ved fylkestingsvalg
 varsling av valgte representanter og vararepresentanter til fylkesting og storting om resultatet

Når det gjelder valg i Oslo, er det fylkesmannen som er kontrollinstans.

 Riksvalgstyret 

Etter valgloven av 2023 oppnevnes Riksvalgstyret av Stortinget for fireårsperioder. Det skal ha fem medlemmer, lederen og minst to andre skal være dommere. Styret er klageinstans for en del forhold ved stortingsvalg.

 Medlemmer 2023–2026 
 Ørnulf Røhnebæk (leder)
 Kristel Heyerdahl
 Aksel-Bernhard Berggren
 Jette F. Christensen
 Jan Petersen

 Før 2023 

Før ble Riksvalgstyret oppnevnt av Kongen i statsråd i de år det ble avholdt stortingsvalg. Det skulle da ha minst fem medlemmer. Riksvalgstyrets viktigste oppgaver var da fordeling av utjamningsmandatene ved stortingsvalg og utferdigelse av de formelle fullmaktene til samtlige valgte stortingsrepresentanter. Stortinget foretok sjøl endelig godkjenning av fullmaktene.

I 2009 bestod riksvalgstyret av sju personer (med vara), en fra hvert av partia som var på Stortinget: 
 Berit Brørby (Arbeiderpartiet), leder
 Geir Mo (Fremskrittspartiet), nestleder    
 Odd Einar Dørum (Venstre) 
 Martin Engeset (Høyre)
 Kari Pahle (Sosialistisk Venstreparti)
 Jorunn Ringstad (Senterpartiet)
 Ivar Østberg (Kristelig Folkeparti)

Riksvalgstyret i 2013 bestod av:Pressemelding fra Kommunal- og regionaldepartementet 19. april 2013; besøkt 15. august 2013.
 Signe Øye, Hobøl (Arbeiderpartiet), leder
 Finn Egil Holm, Sande (Fremskrittspartiet), nestleder
 Åse Gunhild Woie Duesund, Grimstad (Kristelig Folkeparti)
 Martin Engeset, Sarpsborg (Høyre)
 Harald Hove, Bergen (Venstre) 
 Ivar Johansen, Oslo (Sosialistisk Venstreparti)
 Jorunn Ringstad, Askvoll (Senterpartiet)

Riksvalgstyret i 2021 består av:Offisielt frå statsrådet 7. mai 2021. regjeringen.no. Besøkt 27. september 2021.
Jette Christensen, Oslo (leder) – Arbeiderpartiet
Martin Engeset, Aremark (nestleder) – Høyre
Marianne Nordli, Oslo – Fremskrittspartiet
Liv Signe Navarsete, Lærdal – Senterpartiet
Bror Yngve Rahm, Skien – Kristelig Folkeparti
Øyvind Strømmen, Samnanger –  Miljøpartiet De Grønne
Ingvild Reymert, Oslo – Sosialistisk Venstreparti
Terje Breivik, Ulvik – Venstre
Thomas Nygreen, Oslo – Rødt

Kommunal- og moderniseringsdepartementet er sekretariat for riksvalgstyret.

 Stemmestyrer 

Når det i en kommune skjer valg på flere stemmesteder, skal det oppnevnes et stemmestyre for hvert sted. Det består av minst tre medlemmer og oppnevnes av kommunestyret (eller valgstyret ved delegasjon). Stemmestyret har ansvaret for gjennomføringa av valget på stemmestedet. På mange steder foretar stemmestyret også ei foreløpig opptelling av stemmene.

 Referanser 

 Eksterne lenker 
Valgloven av 2023
 Tidligere valglov

Kategori:Norsk politikk
Kategori:Valgmyndigheter